Der var fuldt drøn på auktionen, der var arrangeret for turister. Overskuddet går til det lokale fiskerleje.

Var det noget med en frisk rødspætte, en pose muslinger eller en kulmule? Så var det med at slå til på fiskeauktionen ved landingspladsen i Klitmøller, da sommerturister kunne få et indblik i, hvordan en auktion fungerer, samtidig med at de fik styr på menuen til aften. - Folk er glade. Folk kan købe en frisk fisk, og de kan gå ind i pakhuset bagefter og få skåret den i fileter og få et godt råd til, hvordan de skal tage den med hjem og tilberede den. Så jeg tror, alle er glade og går herfra med et smil på læben, siger auktionsmester Jesper Kongsted. Familien Ring, der er feriegæster fra Dragør, gik fra auktionen med 5-6 rødspætter til 150 kroner. Et køb, som 6-årige Aya Nora Ring er yderst tilfreds med. - Det smager herregodt, siger hun. Og det er sjovere end at købe aftensmaden i køledisken, mener hendes 10-årige storesøster Clara Ring. - Et supermarked er lidt et kedeligt sted at købe fisk, så er det sjovere at komme ud, hvor de har fanget dem og få dem direkte, fortæller hun. - Det var sådan lidt en autentisk oplevelse at komme ud til Vesterhavet og opleve en fiskeauktion – vi var meget glade for det, siger pigernes far, Kristian Ring. Et godt formål Ud over at give turisterne et indblik i auktionsverdenen støtter de også et godt formål ved at købe aftensmad fra Vesterhavet. Auktionen er nemlig et støttearrangement for Klitmøller Lystfiskerforening og deres redningshus. Fiskene er blevet doneret fra de lokale fartøjer, og så er håbet at tjene en skilling til at holde det lokale fiskerleje i gang. Og det er lykkes, fortæller auktionsmester Jesper Kongsted. - Det er gået rigtig godt. Jeg har ikke fået beløbet, de har cashet ind, men der kom en og slog mig på skulderen og sagde, at det virkelig har været en god formiddag. Så jeg tænker, at de er godt tilpas her i Klitmøller, siger han. Familien Mark fra Viborg er nogle af dem, der har smidt lidt penge i kassen til fiskerlejet. - Det støtter jo et godt formål - et redningshus. Så kan det godt være, at vi kommer til at betale lidt mere end i supermarkedet, men vi får også noget godt fisk, siger faren i familien, Thomas Christensen Mark. De oplevede også charmen ved en auktion, hvor man jo ikke altid ved, hvad man kommer hjem med. - Vi gik efter blåmuslinger, men vi var ikke sikre på, at der var flere, så det blev kulmule, siger Thomas Christensen Mark. - Det er meget lækkert, tilføjer hans 10-årige søn, Henry Christensen Mark. Så er det bare at komme hjem og nyde den nyindkøbte fisk i sommerhuset. - Den skal en tur på grillen i aften, og så kører det. Måske skal der lidt i fryseren, for jeg tror, vi kommer hjem med lidt mere, end fire personer kan spise, siger Thomas Christensen Mark og smiler. Far og søn ved ikke, hvor meget kulmule de egentlig har fået. De ved bare, at det har kostet dem 200 kroner.